નડિયાદથી સુરતનું અંતર મંથરગતિની ટ્રેનમાં ગાળવાનું બન્યું ત્યારે તાજી જ પ્રગટ થયેલી ઈશ્વર પેટલીકરની નવલકથા ‘જનમટીપ’ મેં શીતળાથી ઘેરાવા લાગેલી આંખે ગાડીમાં જ પૂરી કરી હતી, એટલું જ નહીં, ઘરે પાછા ફર્યા પછી અંગેઅંગ શીતળાના દાણાથી ભરાઈ ગયું અને આંખ ઊંચી કરવાનુંય શક્ય નહોતું રહ્યું ત્યારે એ વાંચવાની તરસ એવી તીવ્ર કે પડોશમાંથી ‘ગુજરાતી’ની ભેટ પુસ્તકરૂપે અપાતી નવલકથાઓ મગાવી તે પિતાજીએ બા પાસે વંચાવી.